90% tal-kummerċ barrani tal-UE u 40% tal-kummerċ intern tagħha jiġi ttrasportat bil-baħar. Ibħra u oċeani sikuri u bla periklu huma ta' importanza fundamentali għall-kummerċ ħieles, l-ekonomija u l-istandards ta' għajxien tal-UE. Il-Kunsill illum adotta konklużjonijiet dwar ir-reviżjoni tal-pjan ta' azzjoni għall- istrateġija dwar is-sigurtà marittima tal-UE B'dan il-pjan ta' azzjoni, l-UE tafferma mill-ġdid ir-rwol tagħha bħala fornitur globali tas-sigurtà marittima. Dan jippromwovi l-kooperazzjoni internazzjonali, il-multilateraliżmu marittimu u l-istat tad-dritt fuq il-baħar, f'konformità mal-prijoritajiet strateġiċi identifikati fl-Istrateġija Globali tal-UE. Ir-Rappreżentant Għoli għall-Affarijiet Barranin u l-Politika ta' Sigurtà, Federica Mogherini L-UE għandha mhux biss interessi iżda wkoll responsabilitajiet fil-qasam tas-sigurtà marittima globali. Hu għalhekk li l-UE tagħti kontribut b'mod attiv biex l-ibħra u l-oċeani jkunu sikuri u bla periklu f'partijiet differenti tad-dinja , billi tuża diversi mill-istrumenti eżistenti tal-UE bħall-Istrument għall-Istabbiltà u l-Paċi u l-Fond Ewropew għall-Iżvilupp, kif ukoll linji politiċi tal-UE, bħall-Politika ta' Sigurtà u ta' Difiża Komuni. Il-pjan ta' azzjoni għall-istrateġija dwar is-sigurtà marittima tal-UE ġie adotta l-ewwel darba fis-16 ta' Diċembru 2014 biex jgħin fis-salvagwardja tal-interessi tal-UE u fil-ħarsien tal-Istati Membri u taċ-ċittadini tagħha. Huwa jindirizza theddid u riskji marittimi globali , inkluż kriminalità transfruntiera u organizzata, theddid għal-libertà tan-navigazzjoni, theddid għal diversità bijoloġika, sajd illegali, mhux irrappurtat u mhux irregolat jew degradazzjoni ambjentali minħabba skariku illegali jew aċċidentali. Ir-reviżjoni li ġiet adottata llum tippermetti proċess ta' rapportar aktar iffukat biex jissaħħaħ l-għarfien u jittejjeb is-segwitu għall-istrateġija. Il-pjan ta' azzjoni jiġbor flimkien kemm aspetti interni kif ukoll esterni tas-sigurtà marittima tal-Unjoni. L-azzjonijiet previsti fil-pjan jikkontribwixxu wkoll għall-implimentazzjoni tal-Istrateġija Globali tal-UE, l-Istrateġija ta' Sigurtà Interna mġedda tal-UE 2015-2020, il-konklużjonijiet tal-Kunsill dwar is-sigurtà marittima globali, u l-komunikazzjoni konġunta dwar il-governanza internazzjonali tal-oċeani. Konklużjonijiet tal-Kunsill dwar ir-reviżjoni tal-Pjan ta' Azzjoni tal-Istrateġija dwar is-Sigurtà Marittima tal-Unjoni Ewropea (EUMSS) Strateġija dwar is-sigurtà marittima tal-Unjoni Ewropea (sit web tas-SEAE) Kummissjoni Ewropea, Direttorat Ġenerali għall-affarijiet marittimi (MARE) Ara l-paġna tal-laqgħa